Jhb-baba-moordsaak: Pa in hofMarthinus Pelser. Foto: Facebook Pelser het aangedui dat hy van regshulp gebruik sal maak en om borgtog aansoek sal doen. Die staat sal die borgtogaansoek teenstaan. Ao. Karen Jacobs, woordvoerder van die polisie, het gesê die saak is tot 22 Junie uitgestel. Pelser sal tot dan in aanhouding bly. Maroela Media het vroeër berig Pelser is ná vier dae op vrye voet in hegtenis geneem nadat ŉ lid van die publiek hom in Honeydew opgemerk en die polisie in kennis gestel het. Jacobs het vroeër gesê Pelser het aanvanklik in sy motor probeer vlug, maar het sonder brandstof gaan staan en te voet verder gevlug. Die polisie het die gebied afgesper en hy is in Honeydew in ŉ veld vasgetrek. Pelser se vrou, Bianca, het Saterdag omstreeks 19:00 van die werk af gekom nadat Pelser die dag na die egpaar se baba, Deon, omgesien het. Bianca het glo in die slaapkamer na Deon gaan kyk en sy liggaam in sy wiegie gevind waar dit in ŉ kombers toegedraai was. Hy het brandwonde aan sy lyf, kopbeserings en bloed aan sy gesig gehad. Die polisie het nog nie die uitslae van die nadoodse ondersoek bekendgemaak nie. Lees alle vorige berigte oor Marthinus Pelser op Maroela Media.